## Obvezatne upute broj VII - o glasovanju osoba na službi u oružanim snagama Republike Hrvatske, članova posade pomorskih i riječnih brodova pod hrvatskom zastavom i osoba lišenih sloboda

### NN 171/2003 (28.10.2003.), Obvezatne upute broj VII - o glasovanju osoba na službi u oružanim snagama Republike Hrvatske, članova posade pomorskih i riječnih brodova pod hrvatskom zastavom i osoba lišenih sloboda

# DRŽAVNO IZBORNO POVJERENSTVO

            2480

Na temelju članka 48. točke 3. Zakona o izborima
zastupnika u Hrvatski sabor (»Narodne novine«, br. 69/03 – pročišćeni tekst) Državno
izborno povjerenstvo Republike Hrvatske utvrđuje

## OBVEZATNE UPUTE BROJ VII

### O GLASOVANJU OSOBA NA SLUŽBI U ORUŽANIM SNAGAMA REPUBLIKE HRVATSKE, ČLANOVA POSADA POMORSKIH I RIJEČNIH BRODOVA POD HRVATSKOM ZASTAVOM I OSOBA LIŠENIH SLOBODE

Birači
na službi u oružanim snagama Republike Hrvatske, čla­novi posada pomorskih i
riječnih brodova pod hrvatskom zastavom i birači lišeni slobode glasovat će na
izborima 23. studenoga 2003. godine za zastupnike u Hrvatski sabor na posebnim
biračkim mjestima određenim sukladno odredbama Zakona o izborima zastupnika u
Hrvatski sabor.

1.Birači na službi u oružanim snagama
Republike Hrvatske glasuju na biračkim mjestima koja će odrediti ministar
obrane.

Birači koji se kao članovi posada pomorskih i riječnih
brodova pod hrvatskom zastavom na dan izbora zateknu izvan granica Republike
Hrvatske glasuju na biračkim mjestima koja će odrediti ministar pomorstva,
prometa i veza.

Birači koji su lišeni slobode glasuju na biračkim
mjestima koja će odrediti ministar nadležan za poslove pravosuđa.

2. Biračke
odbore na biračkim mjestima na kojima će glasovati birači na službi u oružanim
snagama, članovi posada pomorskih i riječnih brodova koji se na dan izbora
zateknu izvan granica Republike Hrvatske i birači koji su lišeni slobode
imenuju izborna povjerenstva izbornih jedinica na prijedlog općinskih odnosno
gradskih izbornih povjerenstava i to:

– biračke
odbore za birače u oružanim snagama imenovat će izborna povjerenstva izbornih
jedinica na čijem se području nalaze biračka mjesta;

– biračke
odbore za birače članove posada brodova imenovat će izborna povjerenstva
izbornih jedinica na čijem se području nalazi sjedište trgovačkog društva koje
je vlasnik brodova na kojima se nalaze biračka mjesta (brodar);

– biračke
odbore za birače – osobe lišene slobode imenovat će izborna povjerenstva
izbornih jedinica na čijem se području nalaze kaznionice, odnosno zatvori u
kojima se nalaze osobe lišene slobode.

3.
Sukladno članku 57. stavak 2. Zakona o izborima zastupnika u Hrvatski sabor
birački odbor čine predsjednik i četiri člana, te njihovi zamjenici. Po dva člana
i zamjenika određuje većinska politička stranka, a po dva člana i zamjenika
oporbene političke stranke ili koalicije sukladno stranačkom sastavu Sabora za
koji su izbori raspisani.

Političke
stranke dužne su odrediti članove biračkih odbora za biračka mjesta na kojima će
glasovati birači na službi u oružanim snagama, članovi posada pomorskih i riječnih
brodova pod hrvatskom zastavom i osobe lišene slobode i dostaviti njihova imena
nadležnim izbornim povjerenstvima najkasnije osam dana prije dana održavanja
izbora. Ako ih ne odrede, odnosno ne dostave njihova imena nadležnim izbornim
povjerenstvima, ova izborna povjerenstva samostalno će odrediti članove biračkih
odbora.

4. Županijski uredi za opću upravu i Gradski ured
grada Zagreba (Zagreb, Trg Stjepana Radića 1) koji vode popise birača u mjestu
prebivališta za osobe na službi u oružanim snagama, članove posada pomorskih i
riječnih brodova pod hrvatskom zastavom i osobe lišene slobode pravovremeno će
dostaviti izvode iz popisa birača za te osobe izbornim povjerenstvima izbornih
jedinica na čijem se području nalaze biračka mjesta na kojima će glasovati te
osobe.

Da bi se ti izvodi mogli na vrijeme dostaviti nadležnim
izbornim povjerenstvima, zapovjedništva postrojbi Hrvatske voj­ske, trgovačka
društva – vlasnici brodova koji će se na dan izbora zateći izvan granica
Republike Hrvatske i uprave kaznionica, odnosno zatvora u kojima se nalaze
osobe lišene slobode dostavit će ŽURNO podatke o navedenim biračima županijskim
uredima za opću upravu (odnosno Gradskom uredu grada Zagreba) koji vode popise
birača za mjesta u kojem ti birači imaju prebivalište.

5.Birači na koje se odnose ove Obvezatne
upute glasuju za zastupnike izborne jedinice prema svom prebivalištu, a ne za
zastupnike izborne jedinice na čijem se području nalazi biračko mjesto na kojem
će glasovati.

6. Članovi posada pomorskih i riječnih brodova pod
hrvatskom zastavom koji se na dan izbora zateknu u lukama Republi­ke Hrvatske
mogu glasovati na biračkim mjestima svog prebiva­lišta ili na biračkim mjestima
luke u kojoj se nalazi brod pod uvjetima iz članka 30. Zakona o popisu birača
(»Narodne novine«, br. 19/92), tj. tako da se privremeno upišu u popis birača
grada ili općine (luke) u kojoj se zateknu, a na temelju potvrde o upisu u
popis birača koju im je izdalo tijelo uprave nadležno za poslove opće uprave
koje vodi popis birača.

7. Ove
Obvezatne upute stupaju na snagu danom objave u »Narodnim novinama«.

Klasa: 013-03/03-01/07
Urbroj: 599-03-01
Zagreb, 27. listopada 2003.

Predsjednik
**Ivica** **Crni****ć, dipl****. iur**., v. r.

Uputa, NN 171/2003-2480